بدن رگامے ءَ گوزیت
چندن ساچ
منی امروز ءِ ہست ءُ نیست
منی عشق ءِ عصا ءِ تُن، تئی آبریشی بیکاں چو ترمپے ءَ کپگ لوٹیت
چو آسے ءَ بلگ لوٹیت
چو یاتے ءَ رؤگ لوٹیت
منی ہستی بُتے ءِ دروشم ءَ اوشتیت تئی حُسن ءِ جڑشکانی ندارہ کنت
زمین ءِ جلواہ ناکی ئے
حُدا ہم چو منی پیم ءَ ترا چاریت ،دل ءَ جیڑیت ءُ معنا کنت
تو گوست ءِ موسماں گون ئے
تو کوہنیں مولماں گون ئے
تو دراہیں دروشماں گون ئے
من جیڑاں تئی گلاب ءُ کاگدیں رکاں وتی نظمے ءِ ارواہ ءَ دئیاں جاگہہ
تئی بالاد بوجی یے
چہ دُوریں ساوڑے سستہ ءُ تہنا کیت
من میریں ناحدایے آں
منی لنکک گوں بیڑی آں دم ءُ ساعت اڑان اَنت اہوتی لرز اَنت
برے تو چو انارے ءِ وڑا کائے منی واب ءَ
اجکہ بئے
من ءَ نادراہی ءِ تُرس اِنت
اے سیاہیں باد
منی پاداں پتاہان اِنت
شپ ءَ مونجائی ءِ کیفانی زیمر چنڈ اتگ واب اِنت
تو لیبے بئے
من لیب ءَ باں
کُجام عمرانی پرام اِنت!
شدان ءَ گوستگ انت موسم اَنت
منی وابانی پیژگاہ ءَ
تئی دست ءِ آزگیں ہِنی منی زند ءِ لکیرانی سرا گریونت
دگہ عمرے ءِ پاس ءَ من
وت ءَ گنداں
تہ سبزیں اپسے ءَ سواراں
من ءَ شوکیں سگارے گون
منی دیما تو اوشتوک ئے۔۔۔۔ ترا سہریں انارے گون
من اپس ءَ ایر کپگ لوٹاں
وتی جند ءَ رسگ لوٹاں